Walliams verby £100 m. met sy aweregse kinderboeke | Netwerk24
Deur Laetitia Pople 22 November 2019 16:00
Die Britse skrywer en komediant David Walliams.
Dit beteken die 48-jarige komediant en beoordelaar van Britain's Got Talent is een van die gewildste Engelse skrywers tot nog toe. Die mylpaal is pas deur die webblad Bookseller.co.uk aangekondig.
Dit volg enkele dae ná die uitreik van Walliams se nuwe kinderroman, The Beast of Buckingham Palace, wat menige kind in hul Kerskous gaan kry. Sy boeke is al in 53 tale vertaal, ingesluit Afrikaans. Dit is jaarliks die bobaasvertaler Kobus Geldenhuys se uitdaging.
Reeds in 2017 het Walliams meer boeke verkoop as JK Rowling, bekend om die Harry Potter-reeks. Hy het haar toe verbygesteek met verkope van nagenoeg £16 miljoen. Walliams word wyd geprys as die opvolger van die nimlike Roald Dahl. Sy boeke is vir die televisie en die verhoog verwerk en daar is reeds sprake van 'n temapark wat volgende jaar gebou gaan word.
Geldenhuys meen Walliams het gewis die fakkel by Dahl oorgeneem. Daar wag nog drie vertalings van Walliams se boeke in Afrikaans op hom. "Hy het net 'n aanvoeling om 'n buitekarakter te neem en interessante mense om die karakter te plaas, hy laat die grootmense altyd belaglik lyk, het geen heilige koeie nie, wys twee kante van 'n saak en beeld seksualiteit as normaal uit sonder om doekies om te draai."
Daarby preek hy nooit in sy boeke nie, sê Geldenhuys. "Hy doen ongelooflik baie vir geletterdheid in Brittanje en werk met gestremde kinders in voorleesprogramme."
Geldenhuys meen daar is nie 'n resep nie. "Hy stoomroller deur stories, elke keer dink ek, ek gaan nou herhaling by hom vind, dan vang hy my weer opnuut. Ek giggel lekker agter my rekenaar." Hy het onder meer Mr Stink (Mnr Stink, 2016), The Boy in the Dress (Die seun in die rok, 2017), Gangsta Granny (Ouma is 'n kroek, 2015, 2017) en Billionaire Boy (Boudebiljoenêr, 2016), Ratburger (Rotburger, 2015) en Demon Dentist (Die tandeterroris, 2017) vertaal.
• Walliams se nuwe boek bevat dalk nie sy gebruiklike humoristiese eskapades nie, maar hy belowe dat daar wel aweregse humor is wat die lagspiere sal kielie. Dit is vreemd genoeg 'n wetenskapfiksie-fantasie en speel in 2120 af in 'n verwoeste Londen, waar die sieklike prins Alfred woon. Dié 12-jarige koninklike was nog nooit buite die paleis nie, tog word hy uitgedaag om teen die koning van die gediertes op te staan.
Walliams het bekendheid verwerf met sy en Matt Lucas se werk aan die BBC-reekse Little Brittain en Come Fly with Me. Hy is ook 'n beoordelaar vir Britain's Got Talent.
Sy eerste kinderboek, The Boy in the Dress het in 2008 verskyn. Meer as 25 miljoen kopieë van sy boeke is al wêreldwyd verkoop.